Sara Danius er død
– Familien sørger etter hennes bortgang og ser tilbake på hennes liv med stor takknemlighet, stolthet og glede, skriver familien i en uttalelse gjengitt av SVT. Ifølge Dagens Nyheter har Danius vært kreftsyk i lengre tid. I 2015 ble hun Svenska Akademiens ständiga sekreterare, som er både en lederrolle og Akademiens talsperson. En av oppgavene er å offentliggjøre hvem som mottar Nobelprisen i litteratur. Hun var den første kvinnen etter 229 år med mannlige ledere, og fortsatt den eneste kvinnen. Sara Danius var professor i litteratur ved Stockholms universitet, og forsket på forholdet mellom litteratur og samfunn. Hun hadde to doktorgrader, fra Duke University i USA og Uppsala universitet i Sverige. I 2014 fortalte Danius om brystkreftdiagnosen og -behandlingen, i Vinterprat i P1 på svensk radio. – Jeg ble fortvilet. Det første jeg tenkte var at jeg ikke skulle få se min sønn vokse opp, tanker som gjorde så fryktelig vondt, sa Danius da. Hun var en anerkjent essayist og skribent, og fikk i 2014 kritikerprisen til Dagens Nyheter, «Lagercrantzen». Danius skrev også flere bøker, den første om den svenske dikteren Tomas Tranströmer i 1984, og om forfattere som Marcel Proust, James Joyce, Thomas Mann, og Gustave Flaubert. Doktorgradsavhandlingen «The senses of modernism» (1998) fikk internasjonal oppmerksomhet, og flere av Danius’ bøker og avhandlinger brukes som pensumtekster i høyere utdanning i Norge.Sara Danius ble født 5. april 1962 i Täby utenfor Stockholm, men bodde i oppveksten flere steder sammen med moren, forfatteren Anna Wahlgren. Fra hun var 11 år gammel bodde hun i Täby med faren Lars Danius, som også var forfatter. Hun trakk seg fra jobben i Svenska Akademien våren 2018 etter en dyp intern konflikt som blant annet handlet om ektemannen til Akadmien-medlem Katarina Frostenson, Jean-Claude Arnault. Arnault ble i 2017 anklagd for seksuell trakassering av en rekke kvinner, og ble dømt til fengsel for to voldtekter. Han hadde i en årrekke mottatt pengestøtte fra Akademien, tross ekteskapet med Frostenson. I tillegg ble han beskyldt for å så bak lekkasjer om hvem som skulle få Nobels litteraturpris. Konflikten førte til at flere av medlemmene trakk seg. – Jeg har tatt beslutningen om å forlate stolen min i Svenska Akademien, stol nummer syv, som en gang tilhørte den første kvinnen som ble valgt inn i Akademien, Selma Lagerlöf. For meg har det vært en ære å få sitte på denne stolen, sa Danius da hun forlot Akademien for godt i februar 2019. Danius var tidligere professor i estetikk ved Södertörns högskola. Der introduserte hun knyteblusen, som ble hennes signaturplagg. Da hun gikk av som ständiga sekreterare viste hundrevis støtte ved å legge opp bilder i sosiale medier der de hadde på seg knytebluse.
Akademiker og forfatter Sara Danius døde natt til lørdag etter lang tids sykdom, opplyser familien til det svenske nyhetsbyrået TT. Hun ble 57 år gammel.